Skoleslagting tussen top-2 maak mos nie sinHoe op aarde is dit moontlik dat twee van die spanne wat die meeste spelers vir die huidige SA Skolespan opgelewer het se diepte soos die Ooste van die Weste kan verskil? Glenwood van Durban het (nes die Johannesburgse King Edward School) vier lede van die nasionale skolespan opgelewer; Grey-kollege van Bloemfontein het (soos Durban High School) vir drie spanlede gesorg. En wat gebeur Saterdag toe Glenwood en Grey in Bloemfontein kragte meet? Saterdag lyk dit toe of die Vrystaters die KwaZulu-Natallers, een van die uitnemendste KZN rugbyskole, met ʼn banvloek of iets dergeliks tref. In die hoofwedstryd het Grey (sonder sy beste drietal) eenvoudig die vloer met Glenwood (sonder sy beste viertal) gevryf, en met ʼn skokkende 83-10 gewen. Glenwood, is ʼn span wat sewe lede in die KZN-span by die Cravenweek gehad het, wat in die hoofwedstryd gespeel het. Dis egter nie waar die treurmare vir Glenwood geëindig het nie. Tien van 19 spanne het honderdtalle teen hulle gekry; een is met 0-221 vermorsel. Slegs een span kon met 27-24 wen. Verder is nederlae van 10-29, 3-66 en 8-74 die beste wat hulle kon vaar. Kan ʼn mens dan anders as om te wonder hoe die SA Skolespan saamgestel is? Of daar werklik raakgevat is met die span wat tot dusver nog nie in die huidige vierhoekige reeks in die Paarl kon wen nie? Só lyk die skoleverteenwoordiging in die span: Glenwood, KES (vier elk), Grey-kollege, Durban High School (drie elk), Paarl Boishaai, Paarl-gimnasium en Monument (twee elk), Parktown Boys High, Maritzburg College, Nelspruit, St Stithians, Kearsney College, Helpmekaar, Garsfontein en Welkom-gimnasium (een elk). Is dit werklik ʼn weerspieëling van Suid-Afrika se skolerugbykrag? … en hier is Grey se uitslae – I 83-10; II 74-8; III 124-6; IV 147-0; V 121-0; VI 152-0; VII 164-0; 16A 82-20; 16B 88-9; 16C/D 150-0; 15A 24-27; 15B 109-0; 15C 95-7; 15D 221-0; 14A 36-19; 14B 66-3; 14C 104-0; 14D 129-0;14E 29-10.